Néese idécanáamité Jesús itàaníca Dios yáapicha,
yáté yàacawa yéewáidacalénái yáapichawa aléde únibàa Cedrón abéemàalé,
abéeri bànacalé inàlimaná ìyacatáicaté.
Yá nérécaté,
Jesús iwàlùawa yéewáidacalénái yáapichawa.
Yái Judas yèepùadéerica ìyaca Jesús yùuwidenái iríwa,
yáalíacawa nacái ìwali yái bànacalé yàalunáca,
madécaná yàawiríacáináté Jesús ìwacáidacawa néré yéewáidacalénái yáapichawa.
Iná yéewa Judas yàanàacaté bànacalé inàlimaná néré,
yàanàidéeri yáapichawa madécaná úwi romanonái,
nía nacái úwinái icuèyéicaté Dios icapèe,
sacerdote íiwacanánái ibànuèyéica fariseonái yáapicha,
cacáapisèeyéi,
itéeyéi lámpara,
bèeríasi nacái.
Quéwa Jesús yáalíacawa ìwali macáita yái wawàsi ichàbéeripinácawa irí.
Iná yéewa ìipìnaca náipunita,
yá íimaca nalí:
“¿Cawinácué picutáida?”
Yá náimacaté irí:
“Yái Jesús Nazaret mìnalica.”
Jesús íimacaté nalí:
“Núacata yái Jesús.”
Yá nacái Judas yàanàacaté náapicha,
yái yèepùadéericaté nalíni.
Iná Jesús íimacaalí nalí:
“Núacata yái Jesús pitàanícué yáapicha.”
Yá nèepùaca náamirìcubàawa,
yá nacái náuwàaca nalìacawa cáli iwéré.
Yá yèepùaca isutá yéemìawa nía àniawa:
“¿Càinácué yái picutáidaca.”
Yá náimaca irí:
“Wacutáidaca Jesús,
Nazaret néeséerica.”
Yá Jesús íimaca nalí:
“Núacata yái Jesús idécué núumaca pirí.
Iná núacaalícué picutáida,
iwàwacutácué pimàaca nàacawa níái áibanáica.”
Càicaté íimaca néenialí,
yéewacaténá ichàbacawa càide iyúwataté Jesús íimáaná:
“Canácata yúuquéeriwa nuícha néenáca níái pièyéicaté nulí.”
Néese yái Simón Pedro idènièricaté abéeri machete,
yá iwatáacani yàalu irìcuísewa.
Yáta iwichùaca sacerdotenái íiwacali yàasu wenàiwica yùuwi yéewápu néesema,
yái nàasu wenàiwica íipidenéerité Malco.
Néese,
yá Jesús íimaca Pedro irí:
“Píiyàa pimachétani yàalu irìculéwa.
Yái yùuwichàacáisi Núaniri imàaquéerica nulí,
iwàwacutápiná nùuwichàacani.”
Néese níái úwi romanonái,
náiwacali yáapichawa,
nía nacái úwinái Dios icapèe néeséeyéica,
náibàacaté Jesús,
yá nadacùacaté icáapi.
Yá natécaté quéechani Anás yàatalé.
Yái Anás,
yácataté Caifás iyáawiri,
sacerdotenái íiwacalica néenialí camuí.
Yái Caifás,
yácataté càiri íimacaté quéecha judíonái íiwacanánái irí:
“Abéeri asìalita cayába yéetácawa náichawaliná níái manùbéeyéi wenàiwicaca,
ipíchaná namáalàidaca wía,
wía judíonáica.”